## Odluka Ustavnog suda Republike Hrvatske broj U-III-687/1998 od 8. prosinca 1998.

### NN 159/1998 (14.12.1998.), Odluka Ustavnog suda Republike Hrvatske broj U-III-687/1998 od 8. prosinca 1998.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Mladen Žuvela, dopredsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović i Ivan Marijan Severinac, odlučujući povodom ustavne tužbe Z.
R., iz Z., zastupan po S. S., odvjetnica iz I.-G., radi zaštite ustavnih
prava, na sjednici održanoj 8. prosinca 1998. godine, donio je sljedeću

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

Podnositelj ustavne tužbe Z. R., iz Z., podnio je pravodobnu i dopuštenu
ustavnu tužbu u svezi s rješenjem Vrhovnog suda Republike Hrvatske, broj:
Kž-498/1998-8 od 30. listopada 1998. godine, u kojoj tvrdi da su mu povrijeđena
ustavna prava iz članka 22., članka 24., članka 25. i članka 18. Ustava
Republike Hrvatske.

Podnositelj tvrdi da su mu osporavanim rješenjem povrijeđena i ustavna
načela poštivanja prava čovjeka i vladavina prava koja su među inim navedena
u članku 3., te da je povrijeđena i ustavna odredba iz članka 5. Ustava
Republike Hrvatske (svatko je dužan držati se Ustava i zakona i poštivati
pravni poredak Republike Hrvatske).

Ustav Republike Hrvatske jamči temeljne slobode i prava čovjeka i građanina,
te propisuje u ustavnim odredbama: članka 22. - čovjekova je sloboda i
osobnost nepovrediva, te se nikome ne smije oduzeti ili ograničiti sloboda,
osim kada je to određeno zakonom, o čemu odlučuje sud; članka 24. - nitko
ne može biti uhićen ili pritvoren bez pismenog, sudbenog i na zakonu utemeljenog
naloga, takav nalog mora biti pročitan i uručen uhićeniku prilikom oduzimanja
slobode; bez sudbenog naloga redarstvo može uz obvezu da je odmah preda
sudu uhititi osobu protiv koje postoji osnovana sumnja da je počinila teško
kazneno djelo određeno zakonom, uhićena osoba mora odmah na način njoj
razumljiv biti obaviještena o razlozima uhićenja, te o svojim pravima utvrđenim
zakonom; svaka se osoba koja je uhićena ili pritvorena ima pravo žaliti
sudu, koji će bez odgode odlučiti o zakonitosti lišenja slobode; članka
25. - sa svakim se uhićenikom i osuđenikom mora postupati čovječno i poštivati
njegovo dostojanstvo; tko god je pritvoren i optužen zbog kaznenog djela,
ima pravo u najkraćem roku, određenom zakonom, biti izveden pred sud i
u zakonskom roku oslobođen ili osuđen; pritvorenik se, uz zakonsko jamstvo,
može pustiti da se brani sa slobode; svatko tko je bio nezakonito lišen
slobode ili osuđen ima, u skladu sa zakonom, pravo na odštetu i javnu ispriku;
članka 18. - jamči se pravo na žalbu protiv pojedinačnih pravnih akata
donesenih u postupku prvog stupnja pred sudom ili drugim ovlaštenim tijelom;
pravo na žalbu može biti iznimno isključeno u slučajevima određenim zakonom
ako je osigurana druga pravna zaštita.

Podnositelj ustavne tužbe tvrdi da je Vrhovni sud Republike Hrvatske,
donoseći osporeno rješenje u svezi s izjavljenom žalbom protiv rješenja
Županijskog suda u Z., broj: Kv-756/98 (Kio-I-159/98) od 9. listopada 1998.
godine kojim je podnositelju ustavne tužbe produljen pritvor za daljnja
dva mjeseca, povrijedio navedena ustavna prava, ustavna načela i ustavnu
odredbu. Navodi da je osporavanim rješenjem o produljenju pritvora posebice
povrijeđeno pravo na slobodu i druga temeljna prava koja su zajamčena u
Ustavu Republike Hrvatske u dijelu kojim se jamče temeljna prava čovjeka
i građanina. Nastavno navodi da mu je produljen pritvor za daljnja dva
mjeseca na temelju zakonske odredbe članka 102. stavak 2. točka 4. Zakona
o kaznenom postupku ("Narodne novine", broj 110/97 i 27/98), a da nisu
ispunjeni uvjeti iz navedene zakonske odredbe na temelju kojih se može
produljiti pritvor budući je osumnjičen da je počinio kazneno djelo iz
članka 90. Kaznenog zakona Republike Hrvatske ("Narodne novine", broj 110/97)
- ubojstvo, a da se za to kazneno djelo može izreći kazna zatvora u trajanju
od "najmanje pet godina". Tvrdi da se za navedeno kazneno djelo ubojstva
ne može odrediti pritvor pozivom na točku 4. stavak 2. članak 102. Zakona
o kaznenom postupku. U odnosu na drugi propisani uvjet u navedenoj zakonskoj
odredbi - "ako je to opravdano zbog načina izvršenja ili drugih posebno
teških okolnosti djela" - navodi da je prema dosadašnjem tijeku istražnog
postupka nedvojbeno utvrđeno, u odnosu na njega kao okrivljenika, da više
nije opstojna opća pretpostavka za određivanje pritvora, a to je postojanje
osnovane sumnje da je počinio djelo koje mu se stavlja na teret. Ističe
i da su neosnovani navodi o postojanju posebnih okolnosti, kako to navodi
Županijski sud u Z. u svom rješenju broj: Kv-756/98 (Kio-I-159/98) od 9.
listopada 1998. godine, a što je potvrdio u ubrazloženju osporavanog rješenja,
broj: Kž-498/1998-8 i Vrhovni sud Republike Hrvatske.

Podnositelj ustavne tužbe navodi ovom Sudu koji su dokazi izvedeni i
koje su činjenice utvrđene u tijeku istražnog postupka, a iz kojih se može
utvrditi da je neosnovano produljen pritvor i u odnosu na drugi uvjet navedene
zakonske odredbe.

Zaključno podnositelj ustavne tužbe tvrdi da je Vrhovni sud Republike
Hrvatske donio rješenje koje je na zakonu neosnovano, a što ima za posljedicu
povredu navedenih ustavnih prava, ustavnih načela i ustavne odredbe. Predlaže
Ustavnom sudu Republike Hrvatske da se ukine osporavano rješenje Vrhovnog
suda Republike Hrvatske, te da se pusti na slobodu.

Ustavna tužba nije osnovana.

Prema članku 28. Ustavnog zakona o Ustavnom sudu Republike Hrvatske
("Narodne novine", broj 13/91) svatko može podnijeti Ustavnom sudu ustavnu
tužbu ako smatra da mu je odlukom sudbene, upravne vlasti ili drugih tijela
koja imaju javne ovlasti, povrijeđeno jedno od Ustavom utvrđenih sloboda
i prava čovjeka i građanina.

U provedenom ustavnosudskom postupku izvršen je uvid u spis Županijskog
suda u Z., broj: Kio-I-159/98, osporavano rješenje Vrhovnog suda Republike
Hrvatske, te su razmotreni svi navodi ustavne tužbe u svezi s citiranim
povredama ustavnih prava, ustavnih načela i ustavne odredbe.

Kad Ustavni sud, postupajući na temelju odredbi članka 28. Ustavnog
zakona o Ustavnom sudu Republike Hrvatske, pruža zaštitu ustavnih prava,
onda on eventualno postojanje povrede ustavnih prava, u pravilu, cijeni
na podlozi činjenica koje su utvrđene tijekom postupka. Iznimno, u slučaju
kada bi postojala sumnja kako je zbog pogrešno ili nepotpuno utvrđenog
činjeničnog stanja došlo do povrede ustavnih prava, Ustavni sud bi bio
ovlašten utvrđivati i odlučne činjenice i zatim postupiti u skladu s odredbama
Ustavnog zakona o Ustavnom sudu Republike Hrvatske. U konkretnom slučaju,
Sud nije utvrdio da je Vrhovni sud Republike Hrvatske, a u svezi s utvrđenim
činjeničnim stanjem u dosadašnjem tijeku istražnog postupka, navedenim
rješenjem povrijedio navedena ustavna prava, ustavna načela i ustavnu odredbu.

Ustavni sud Republike Hrvatske utvrdio je da su nadležni sudovi postupali
u okviru svoje nadležnosti i donijeli rješenja o produljenju pritvora pravilno
primjenjujući relevantne odredbe postupovnog prava propisane Zakonom o
kaznenom postupku. Vrhovni sud Republike Hrvatske nije osporavanim rješenjem
povrijedio ustavna načela poštivanja prava čovjeka i vladavine prava iz
članka 3., niti je postupao protivno ustavnoj odredbi iz članka 5. Ustava
Republike Hrvatske.

Ustavni sud Republike Hrvatske utvrdio je da podnositelju ustavne tužbe
nisu povrijeđena ustavna prava iz članka 22., članka 24. i članka 25. Ustava
Republike Hrvatske te da tijekom predistražnog i istražnog postupka niti
jednom poduzetom radnjom nisu grubo povrijeđena podnositelju ustavne tužbe
temeljna prava prilikom uhićenja i određivanja pritvora, niti su mu povrijeđena
prava zajamčena Ustavom Republike Hrvatske, a koja se odnose na postupanje
nadležnih tijela i sudova prilikom uhićenja ili pritvaranja. Sud je utvrdio
da je podnositelju ustavne tužbe oduzeta sloboda uz pravilnu primjenu zakonskih
odredbi (ustavno pravo iz članka 22. i članka 24. Ustava), da mu nisu povrijeđena
ustavna prava kojima se jamči čovječno postupanje sa uhićenikom i osuđenikom,
niti su prekoračeni rokovi propisani Zakonom o kaznenom postupku, a kojima
se propisuje vremensko postupanje nadležnog suda u istražnom postupku,
posebice rok u kojem istraga mora biti završena (ustavna odredba članka
25. stavak 2. Ustava). Podnositelju ustavne tužbe nije povrijeđeno niti
ustavno pravo iz članka 18. Ustava Republike Hrvatske, budući da je podnositelj
ustavne tužbe uložio žalbu na rješenje kojim mu je produljen pritvor, a
Vrhovni sud Republike Hrvatske postupajući u okviru svoje nadležnosti o
izjavljenoj žalbi je donio rješenje u roku propisanom zakonom, te je u
svom obrazloženju naveo iz kojih razloga ne prihvaća žalbene navode podnositelja
ustavne tužbe.

Slijedom iznijetoga, a utvrdivši da nisu povrijeđena navedena ustavna
prava, ustavna načela i ustavna odredba odlučeno je kao u izreci.

Ova odluka se temelji na odredbama članka 59. i članka 61. Poslovnika
Ustavnog suda Republike Hrvatske ("Narodne novine", broj 29/94).

Odluka o objavi temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-III-687/1998
Zagreb, 8. prosinca 1998.

USTAVNI SUD REPUBLIKE HRVATSKE

Dopredsjednik
**Mladen Žuvela,** v. r.

Odluka, NN 159/1998-1967